Scrimera Emilia Corbu şi-a adjudecat joi, la Bucureşti, titlul de campioană naţionala a senioarelor la floretă feminin, potrivit news.ro
Emilia Corbu, legitimată la gruparea bucureşteană CS Rapid a învins-o joi, în finala probei individuale feminine a Campionatelor Naţionale de Floretă pentru seniori, pe Rebeca Cândescu, de la CSU Poli Timişoara, cu scorul de 15-8. Locul al treilea şi medaliile de bronz au fost obţinute de Ingrid Miti Bikfalvi, de la CSU Poli Timişoara, şi Anca Săveanu, legitimată la CSA Steaua Bucureşti.
Concursul s-a desfăşurat în Sala de Scrimă „Ana Pascu” (Floreasca), din Bucureşti.
Emilia Corbu şi-a păstrat titlul naţional cucerit anul trecut. Scrimera de la Rapid mai are în palmares, printre alte trofee, titlul naţional la junioare (2021 şi 2022), titlul naţional la tineret (2022, 2023, 2024) şi Cupa României la juniori (2021), toate la floretă.